Krasnim Zelenjakom, tim biserom našega čarnog Zagorja, mnogo je puta stupala noga Antuna Mihanovića kada je iz Novih Dvora krenuo preko Tuhlja u Malo Trgovište.

Na tome je putu i mnogo puta stao da se u ovome kraju zaustavi i da uživa dražesti najljepšega zagorskog zatišja.

Ovdje se Mihanović mnogo puta odmarao, a odmarajući uživao; u ovome dolu niknula je, u njegovoj duši našemu narodu sveta pjesma „Horvatska domovina“.

Tako je o Mihanoviću pisao učitelj i novinar Dragutin Hirc

Mihanović je klanječki kraj otkrio slučajno, povremeno ovdje posjećujući sestru koja je u Malom Trgovišću (današnjim Tuheljskim Toplicama) imala ljetnikovac.

Dolazio je i zbog termi koje su mu pomagale u liječenju reume.

Tko zna kada se točno u ovaj kraj i zaljubio, odabravši Nove Dvore Klanječke da ondje u miru proživi svoje posljednje godine.

Ondje preminuvši, Mihanovićevo posljednje počivalište postaje klanječko groblje.

Tridesetak godina nakon njegove smrti ovamo dolazi August Šenoa, još jedno veliko ime hrvatske književnosti te, i sam zadivljen ljepotom Klanjca, piše pjesmu „Na grobu Antuna Mihanovića“ koja je objavljena u „Vijencu“ 1880.